钦定古今图书集成/明伦汇编/闺媛典/第330卷 > 李衡妻习氏
## 钦定古今图书集成/明伦汇编/闺媛典/第330卷 > 李衡妻习氏

按《三国吴志孙亮传》注：《襄阳记》曰：“衡字叔平，本襄阳
卒家子也。汉末入吴，为武昌庶民，闻羊衜有人物之
鉴，往干之。是时校事郎吕壹操弄权柄，大臣畏偪，莫
有敢言。衜曰：‘非季衡无能困之者’。遂共荐为郎。口陈
壹奸短数千言。数月，壹被诛，而衡大见显擢。后常为
诸葛恪司马，干恪府事。恪被诛，求为丹阳太守。时孙”
休在郡治，衡数以法绳之。妻习氏每谏衡，衡不从。会
休立，衡忧惧，谓妻曰：“不用卿言，以至于此。”遂欲奔魏。
妻曰：“不可。君本庶民耳，先帝相拔过重，既数作无礼，
而复逆自猜嫌，逃叛求活。以此北归，何面见中国人
乎？”衡曰：“计何所出？”妻曰：“琅琊王素好善慕名，方欲自
显于天下，终不以私嫌杀君明矣。可自囚诣狱，表列
前失，显求受罪。如此，乃当逆见优饶，非但直活而已。”
衡从之，果得无患。又加威远将军，授以棨戟。衡每欲
治家，妻辄不听。后密遣客十人，于武陵龙阳况洲上
作宅，种甘橘千株。临死敕儿曰：“汝母恶吾治家，故穷
如是。然吾州里有千头木奴，不责汝衣食，岁上一疋
绢，亦可足用耳。”衡亡后二十馀日，儿以白母，母曰：“此
当是种甘橘也。汝家失十户客来七八年，必汝父遣
为宅。汝父恒称太史公言，‘江陵千树橘，当封君家’。吾
答曰：‘人患无德义，不患不富。若贵而能贫，方好耳’。用
此何为？”吴末，衡甘橘成，岁得绢数千匹，家道殷足。晋
咸康中，其宅上枯树犹在。